Vaaldam nou by halfpad-merk | Netwerk24
Deur Brümilda Swartbooi 30 Desember 2019 07:14
Die watervlak van die Vaaldam staan nou op 50%.
Die Vaaldam is nou 50% vol. Foto: Argieffoto
Dit is heelwat meer water as die 46,1% waarop dit verlede week dié tyd was.
In die oorstemmende tydperk in 2018 was die dam se watervlak egter op 74,9%.
Sputnik Ratau, woordvoerder van die departement van water en sanitasie, sê die Vaaldam is deel van die geïntegreerde Vaalrivierstelsel. Hy sê die goeie styging kom ná goeie reën wat die afgelope weke oor Mpumalanga en die Vrystaat geval het.
Die Vaaldam verskaf hoofsaaklik water aan Gauteng, maar ook die Vrystaat en Mpumalanga.
Ratau sê die groot daling in vergeleke met verlede jaar is weens verskillende faktore. Dit sluit in klimaatsverandering, laat reën en die hoë temperature.
"'n Mens moet ook in gedagte hou dat Gauteng baie mense het en dit gaan gepaard met hoë waterverbruik," sê Ratau.
Intussen het die Suid-Afrikaanse Weerdiens waarskuwings uitgereik vir swaar reën en oorstromings in Noordwes. Ratau sê hy hoop egter dat die somerreënval vir provinsies in die binneland goeie reën sal oplewer sodat daar genoeg water is vir die winter.
Hy sê die damme in die Oos-Kaap herstel die moeilikste.
Ander damme met heelwat water, is die Sterkfonteindam wat 91,1% vol is, die Bloemhofdam wat 72% vol is en verlede week 71,6% gemeet het en die Gariepdam wat 64,2% vol is teenoor verlede week se 65,7%.